## Zakon o Hrvatskoj kreditnoj banci za obnovu

### NN 33/1992 (12.6.1992.), Zakon o Hrvatskoj kreditnoj banci za obnovu

# SABOR REPUBLIKE HRVATSKE

Na temelju Članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o Hrvatskoj kreditnoj banci za obnovu

Proglašavam Zakon o Hrvatskoj kreditnoj banci za obnovu. kojeg je Sabor
Republike Hrvatske donio na skupnoj sjednici Društveno-političkog vijeća
5. lipnja 1992, Vijeća općina 5. lipnja 1992. i Vijeća udruženog rada 5.
lipnja 1992.

Broj: PA4-50/1-92.

Zagreb, 9. lipnja 1992.

Predsjednik Republike Hrvatske

**dr. Franjo Tuđman, v. r.**

---

## ZAKON

### o Hrvatskoj kreditnoj banci za obnovu

Članak 1.

Ovim Zakonom Republika Hrvatska osniva Hrvatsku kreditnu banku za obnovu
kao posebnu financijsku organizaciju.

Banka iz stavka 1. ovoga članka posluje pod tvrtkom Hrvatska kreditna
banka za obnovu.

Skraćeni naziv tvrtke je HKBO.

Sjedište Hrvatske kreditne banke za obnovu (u daljnjem tekstu: HKBO)
je u Zagrebu.

HKBO ima svojstvo pravne osobe.

Članak 2.

Republika Hrvatska osigurava osnivački kapital HKBO u iznosu jedne milijarde
DEM, koji se uplaćuje u hrvatskim dinarima.

Republika Hrvatska u 1992. godini uplaćuje 10% osnivačkog kapitala.
Vlada Republike Hrvatske utvrdit će rokove uplate preostalog dijela osnivačkog
kapitala. Ukoliko je to radi izvršavanja obveza HKBO neophodno, Vlada Republike
Hrvatske će utvrditi rokove uplate preostalog dijela osnivačkog kapitala
tako da HKBO može izvršiti svoje obveze.

Članak 3.

Za pribavljanje potrebnih sredstava HKBO smije izdavati obveznice i
uzimati kredite u zemlji i inozemstvu. Potrebna sredstva HKBO pribavlja
i iz:

- pomoći drugih država i međunarodnih financijskih institucija, pomoći
hrvatskih državljana koji ostvaruju prihode u inozemstvu i iz sredstava
određenih zakonom kojim se uređuje financiranje obnove.

Članak 4.

HKBO ima slijedeće zadatke:

1. za projekte, koji služe za obnovu i unapređenje hrvatskog gospodarstva,
odobrava kredite, ukoliko banke i druge financijske organizacije nisu u
mogućnosti osigurati potrebna sredstva,

2. izdaje jamstva.

Krediti iz stavka 1. točke 1. ovoga članka odobravaju se prvenstveno
za obnovu ratom razrušenog gospodarstva.

HKBO smije obavljati druge bankarske poslove u svezi s ispunjenjem zadataka
iz stavka 1., točke 1. ovoga članka.

HKBO ne smije obavljati depozitne poslove.

Vlada Republike Hrvatske smije, kada zaključi da postoji interes Republike
Hrvatske, skinuti ograničenje iz stavka 4. ovoga članka a smije odobriti
da HKBO obavlja i druge financijske poslove.

Članak 5.

HKBO odobrava kredite preko banaka i drugih financijskih organizacija.
U iznimnim slučajevima, po odluci Upravnog odbora, HKBO smije odobriti
kredit neposredno krajnjem korisniku.

Krediti iz članka 4., stavak 1., točka 1. ovoga zakona odobravaju se
na rok iznad jedne godine. Iznimno, po odluci Upravnog odbora, krediti
se smiju odobriti na rok do jedne godine.

Članak 6.

HKBO posluje na način da se zadrži realna vrijednost kapitala.

U slučajevima kada Vlada Republike Hrvatske zahtijeva plasman sredstava
ispod realno pozitivnih kamatnih stopa iz proračuna Republike Hrvatske
nadoknadit če se sredstva koja osiguravaju održavanje realne vrijednosti
kapitala.

Članak 7.

Organi HKBO su Upravni odbor i Odbor izvršnih direktora. Zadaće i ovlasti
tih organa uređuju se ovim Zakonom i Statutom.

Članak 8.

Upravni odbor ima 19 članova.

Ministar financija, ministar gospodarskog razvitka, ministar obnove,
ministar energetike i industrije, ministar poljoprivrede, šumarstva i vodoprivrede,
ministar zaštite okoliša, prostornog uređenja i stambeno-komunalne djelatnosti,
guverner Narodne banke Hrvatske, predstavnik Vijeća za strategiju razvitka
Hrvatske, direktor Agencije Republike Hrvatske za restrukturiranje i razvoj,
direktor Hrvatskog fonda za razvoj i predsjednik Hrvatske gospodarske komore
su članovi Upravnog odbora po položaju. U slučaju spriječenosti ili odsutnosti
na sjednicama Upravnog odbora zamjenjuju ih njihovi stalni zamjenici.

U Upravni odbor, Sabor Republike Hrvatske iz reda zastupnika imenuje,
a Hrvatska gospodarska komora iz reda privrednika delegira, četiri člana
i njihove zamjenike.

Ministar financija po položaju je predsjednik Upravnog odbora a zamjenik
predsjednika Upravnog odbora je po položaju ministar gospodarskog razvitka.

Upravni odbor donosi odluke natpolovičnom večinom glasova ukupnog broja
članova Upravnog odbora.

Upravni odbor utvrđuje poslovnu politiku HKBO i nadgleda poslovanje
i upravljanje imovinom HKBO. Upravni odbor može dati Odboru izvršnih direktora
općenite ili specijalne upute.

Upravni odbor može pridržati pravo davanja suglasnosti za zaključivanje
određenih poslova ili nekih vrsta poslova.

Članak 9.

Odbor izvršnih direktora sastoji se od najmanje tri člana. Predsjednika
i članove Odbora izvršnih direktora imenuje i opoziva Upravni odbor

Odbor izvršnih direktora vodi poslovanje i upravlja imovinom HKBO, ukoliko
nije drugačije propisano ovim Zakonom ili Statutom HKBO.

HKBO zastupa predsjednik Odbora izvršnih direktora i osobe koje on ovlasti.

Plaće članova Odbora izvršnih direktora utvrđuju se ugovorom između
članova i HKBO, koju u ovom slučaju zastupa predsjednik Upravnog odbora.

Članak 10.

Statut HKBO, na prijedlog Odbora izvršnih direktora, donosi Upravni
odbor uz suglasnost Vlade Republike Hrvatske. Statut HKBO određuje način
rada HKBO i mora sadržavati odredbe o:

1. načinu upravljanja HKBO-om,

2. unutarnjem ustrojstvu, ovlastima izvršnih direktora i ovlaštenih
djelatnika,

3. opisu poslova koje će HKBO obavljati,

4. provodenju tehničke i financijske kontrole u provedbi kreditiranja,

5. unutarnjoj kontroli u HKBO-u,

6. i drugim pitanjima značajnim za rad HKBO-a.

Članak 11.

Upravni odbor utvrduje godišnje izvješće i završni račun. Završni račun
i izvješće o poslovanju potvrđuje Sabor.

Poslovna godina je kalendarska godina.

Članak 12.

Godišnja dobit raspoređuje se u rezerve HKBO.

Članak 13.

HKBO ne plaća porez na dobit.

Članak 14.

Sabor Republike Hrvatske, ili organ kojeg on ovlasti, nadzire rad HKBO.

Sabor Republike Hrvatske, ili organ kojeg on ovlasti za obavljanje nadzora,
dužan je poduzeti mjere kako bi poslovanje HKBO bilo u skladu sa zakonima
i Statutom HKBO.

Članak 15.

HKBO može prestati radom samo ako se to propiše zakonom.

Članak 16.

Na poslovanje HKBO-a primjenjuju se propisi o bankarskom poslovanju,
ako ovim Zakonom nije drugačije određeno.

HKBO se ne upisuje u sudski registar

Članak 17.

Vlada Republike Hrvatske osigurat će provođenje svih pripremnih radnji
i potrebnih uvjeta za početak rada HKBO-a.

Članak 18.

HKBO preuzima zadaće Hrvatskog fonda za razvoj koje se odnose na financiranje
razvojnih programa i druge zadaće u provedbi politike regionalnog razvoja.

Danom stupanja na snagu ovoga Zakona HKBO preuzima sredstva, prava i
obveze koje se odnose na zadaće iz stavka 1. ovoga članka i dio djelatnika
Hrvatskog fonda za razvoj.

Članak 19.

Ovaj Zakon stupa na snagu danom objave u "Narodim novinama".

Klasa: 450-02/92-01/11

Zagreb, 5. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v. r.**

Zakon, NN 33/1992-816
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)